Sentenza tal-Qorti Ġenerali (L-Ewwel Awla) tat-18 ta’ Settembru 2014 – Central Bank of Iran vs Il-Kunsill
(Kawża T‑262/12)
“Politika barranija u ta’ sigurtà komuni – Miżuri restrittivi kontra l-Iran bil-għan li tiġi evitata l-proliferazzjoni nukleari – Iffriżar ta’ fondi – Rikors għal annullament – Lis alibi pendens – Obbligu ta’ motivazzjoni – Drittijiet tad-difiża”
1.                     Rikors għal annullament – Ammissibbiltà – Eċċezzjoni ta’ lis alibi pendens – Natura ta’ ordni pubbliku – Eżami ex officio mill-qorti tal-Unjoni (Artikolu 263 TFUE) (ara l-punt 38)
2.                     Proċedura ġudizzjarja – Eċċezzjoni ta’ lis alibi pendens – Identiċità tal-partijiet, tas-suġġett u tal-motivi taż-żewġ rikorsi – Inammissibbiltà tar-rikors ippreżentat fit-tieni lok (ara l-punt 39)
3.                     Rikors għal annullament – Termini – Bidu tad-dekorrenza – Att li jimplika miżuri restrittivi fir-rigward ta’ persuna jew ta’ entità – Data tan-notifika tal-att (is-sitt paragrafu tal-Artikolu 263 TFUE) (ara l-punti 47, 48)
4.                     Drittijiet fundamentali – Kamp ta’ applikazzjoni ratione personae – Persuni ġuridiċi li jikkostitwixxu emanazzjonijiet ta’ Stati terzi – Inklużjoni – Responsabbiltà tal-Istati terzi għar-rispett tad-drittijiet fundamentali fit-territorju rispettiv tagħhom – Assenza ta’ effett (Karta tad-Drittijiet Fundamentali tal-Unjoni Ewropea) (ara l-punti 67, 71, 72)
5.                     Atti tal-istituzzjonijiet – Motivazzjoni – Obbligu – Portata – Miżuri restrittivi kontra l-Iran – Iffriżar ta’ fondi ta’ persuni, entitajiet jew organi li jipparteċipaw fi jew li jsostnu l-proliferazzjoni nukleari – Rekwiżiti minimi (Artikolu 296 TFUE; Regolament tal-Kunsill Nru 267/2012, Artikoli 23(2)(b) u 46(3)) (ara l-punti 76-81, 86, 91)
Suġġett
Essenzjalment, talba għall-annullament, l-ewwel nett, tad-Deċiżjoni tal-Kunsill 2012/35/PESK, tat-23 ta’ Jannar 2012, li temenda d-Deċiżjoni 2010/413/PESK dwar miżuri restrittivi kontra l-Iran (ĠU L 19, p. 22), u tad-Deċiżjoni tal-Kunsill 2012/635/PESK, tal-15 ta’ Ottubru 2012, li temenda d-Deċiżjoni 2010/413/PESK dwar miżuri restrittivi kontra l-Iran (ĠU L 282, p. 58), sa fejn dawn niżżlu jew żammew, wara eżami mill-ġdid, isem ir-rikorrent fil-lista li tinsab fl-Anness II tad-Deċiżjoni tal-Kunsill 2010/413/PESK, tas-26 ta’ Lulju 2010, dwar miżuri restrittivi kontra l-Iran u li tħassar il-Pożizzjoni Komuni 2007/140/PESK (ĠU L 195, p. 39), u, it-tieni nett, tar-Regolament tal-Kunsill (UE) Nru 267/2012, tat-23 ta’ Marzu 2012, dwar miżuri restrittivi kontra l-Iran u li jħassar ir-Regolament (UE) Nru 961/2010 (ĠU L 88, p. 1), u tar-Regolament ta’ Implimentazzjoni tal-Kunsill (UE) Nru 945/2012, tal-15 ta’ Ottubru 2012, li jimplimenta r-Regolament (UE) Nru 267/2012 (ĠU L 282, p. 16), sa fejn dawn niżżlu jew żammew, wara eżami mill-ġdid, isem ir-rikorrent fil-lista li tinsab fl-Anness IX tar-Regolament Nru 267/2012.
Dispożittiv
1)
Ir-Regolament tal-Kunsill (UE) Nru 267/2012, tat-23 ta’ Marzu 2012, dwar miżuri restrittivi kontra l-Iran u li jħassar ir-Regolament (UE) Nru 961/2010 (ĠU L 88, p. 1), sa fejn dan iniżżel isem is-Central Bank of Iran fil-lista li tinsab fl-Anness IX tiegħu, huwa annullat.
2)
Il-kumplament tar-rikors huwa miċħud.
3)
Il-Kunsill tal-Unjoni Ewropea għandu jbati nofs l-ispejjeż rispettivi tiegħu u nofs l-ispejjeż tas-Central Bank of Iran.
4)
Central Bank of Iran għandu jbati nofs l-ispejjeż rispettivi tiegħu u nofs l-ispejjeż tal-Kunsill.